A4-0279/97

Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle «Euroopan unionin toimintasuunnitelma: Satelliittitietoliikenne tietoyhteiskunnassa» (KOM(97)0091 - C4-0131/97)

Euroopan parlamentti, joka

- ottaa huomioon komission tiedonannon KOM(97)0091 - C4-0131/97,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä tutkimusta, teknologista kehittämistä ja energia-asioita käsittelevän valiokunnan lausunnon (A4-0279/97),

A. katsoo, että maailmanlaajuinen tietoinfrastruktuuri perustuu tulevaisuudessa laajalti televiestintäsatelliittien verkkoon, joka muodostaa sekä taloudellisesti että strategisesti hyvin tärkeän nopean ja laajakaistaisen televiestinnän palvelu- ja sovellusteollisuuden, joka tuo ihmiset lähemmäksi toisiaan ja nopeuttaa tiedonsiirtoa kaikkialla maailmassa,

B. katsoo, että tällä hetkellä Euroopan unioni on jäljessä tämän hyvin tärkeän maailmanlaajuisen satelliitti-infrastruktuurin kehittämisessä, mikä johtuu yhteistyön puuttumisesta televiestintäalalla sekä televiestintäalan ja laajemman avaruusteollisuuden välillä, jäsenvaltioiden hajanaisuudesta ja selkeiden markkinanäkymien puutteesta,

C. katsoo, että Euroopan televiestintäteollisuuden kyvyt vastaavat kilpailevien maiden kykyjä, mutta sen haittana on televiestintäpalvelujen ja -sovellusten sisämarkkinoiden epätäydellisyys, mikä johtuu siitä, että satelliittitietoliikenteen palvelu- ja laitealan vapauttamiseksi annettuja komission direktiivejä ei ole noudatettu, sekä siitä, että on edelleen olemassa sotilaallisia, teollisia ja säädöksellisiä porsaanreikiä, jotka tekevät yhteistyön ja kehityksen Euroopan tasolla vaikeaksi koko teollisuudenalalle ja erityisesti sellaisilla tärkeillä osa-aloilla kuin maailmanlaajuiset kehittyneet laajakaistaiset (multimedia-) lähetystoimintapalvelut ja vastaavat palvelut, maailmanlaajuiset satelliittivälitteiset henkilökohtaiset viestintäjärjestelmät (S-PCS) ja yleismaailmalliset matkaviestinjärjestelmät (UMTS),

D. katsoo, että tällä hetkellä Euroopan avaruusjärjestön, ETSIn, ja Euroopan eri teollisuustoimijoiden tutkimus-, kehittämis- ja standardointitoimia ei yhteensoviteta ja niitä koskevassa yhteistyössä on puutteita,

E. katsoo, että Euroopan unionilla ei ole kansainvälisiä satelliittijärjestöjä, kuten INTELSAT, INMARSAT ja EUTELSAT, koskevaa yhteistä politiikkaa,

F. katsoo, että jäsenvaltioiden välisen yhteistyön ja yhteensovittamisen puuttuminen heikensi Euroopan unionin neuvotteluasemaa viimeksi käydyissä satelliittien kiertorataa ja taajuuksia koskeneissa kansainvälisissä neuvotteluissa,

G. katsoo, että Euroopan unionin asemaa näillä teollisuudenaloilla voitaisiin parantaa muiden suurten maiden, kuten Yhdysvaltojen, Venäjän, Japanin ja Kiinan kanssa tehtävällä yhteistyöllä, lujittamalla Euroopan unionin asemaa Maailman kauppajärjestöön liittyviä vaatimuksia noudattaen ja edistämällä markkinakeskeistä lähestymistapaa,

H. katsoo, että koska kyseisen teollisuusalan tekniikka sekä taloudellinen ja strateginen merkitys etenevät niin nopeasti, Euroopan unionin on aloitettava viipymättä toimet edellä mainittujen asioiden käsittelemiseksi;

1. Pitää myönteisenä komission tiedonantoa, jossa käsitellään satelliittitietoliikennettä tietoyhteiskunnassa ja korostetaan sekä kaikkien asiaankuuluvien toimijoiden välistä yhteistyötä että markkinakeskeistä lähestymistapaa;

2. Tunnustaa, että tähän laaja-alaiseen teollisuudenalaan on keskityttävä pikaisesti, jotta Euroopan unioni ei jäisi jälkeen tällä alati kehittyvällä ja hyvin tärkeällä talouden alalla;

3. Tunnustaa, että kaikki tällaiset toimenpiteet on toteutettava yhteistyössä kaikkien jäsenvaltioiden ja teollisuuden toimijoiden kanssa ja näitä kuullen, ja että pääpaino on kohdistettava markkinakeskeiseen lähestymistapaan;

4. Kehottaa komissiota toteuttamaan pikaisesti kaikki vallassaan olevat toimenpiteet satelliittitietoliikenteen palvelu- ja laitealan vapauttamiseksi annettujen direktiivien täytäntöönpanoa varten siten, että varmistetaan jäsenvaltioiden luja sitoutuminen vapauttamisen aikatauluihin;

5. Katsoo, että johdonmukaisesti Euroopan tietoliikenteen vapauttamisen kanssa komission on otettava toimintasuunnitelmassaan huomioon mahdollisuus yksityistää myös satelliittioperaattorit (ISO);

6. Katsoo, että myös seuraavilla alueilla on edistyttävä:

- Euroopan unionin kansainvälisen aseman lujittaminen erityisesti Maailman kauppajärjestön yhteydessä,

- yhteistyön lisääminen Euroopan unionin sekä Yhdysvaltojen, Venäjän, Japanin ja Kiinan kaltaisten kilpailijamaiden kanssa,

- yhteistyön lisääminen Euroopan unionin, Euroopan avaruusjärjestön ja asiaankuuluvien teollisuuden toimijoiden kanssa,

- tutkimuksen ja kehittämisen tuen ja yhteistyön vahvistaminen, mikä voi johtaa uusien tekniikoiden tehokkaampaan kehittämiseen,

- kehittyneitä laajakaistaisia multimediasatelliittipäätelaitteita ja - vastaanottimia koskevien teknisten standardien nopea yhdenmukaistaminen,

- markkinakeskeisen lähestymistavan merkityksen vahvistaminen;

7. Katsoo, että kansainvälisissä neuvotteluissa taajuuksien ja satelliittien jakamisesta komission on pystyttävä puolustamaan yhteisön etuja ja toimimaan jäsenvaltioiden kehityksen yhdenmukaistajana ja EU:n valtuutettuna puolestapuhujana;

8. Katsoo, että komission on tuettava teknisen standardoinnin toimia kansainvälisellä tasolla ETSIn kautta ja liitettävä näihin toimiin naapurivaltiot (Keski- ja Itä-Euroopan maat ja Välimeren maat);

9. On yhtä mieltä siitä, että Euroopan posti- ja telehallintojen konferenssin (CEPT) toimintamalli ei ole osoittautunut riittävän tehokkaaksi olemassaolevien monitahoisten yhdenmukaistamisongelmien käsittelemiseksi, minkä vuoksi toimenpiteitä on tehostettava kyseisten ongelmien ratkaisemiseksi;

10. Kehottaa komissiota välttämään hallinnollisia viivästyksiä ja asettamaan kyseisen asian etusijalle ja siten toimimaan nopeasti, jotta varmistettaisiin Euroopan osallistuminen tähän taloudellisesti hyvin tärkeään teollisuudenalaan;

11. Kehottaa komissiota tukemaan Euroopan laajuisten verkkojen alalla yhteisen edun mukaisia hankkeita tavoitteena nopeuttaa satelliittiverkkojen kehittymistä;

12. Kehottaa komissiota toteuttamaan toimenpiteitä kaupallisesti toteuttamiskelpoisten eurooppalaisten suunnistusjärjestelmien (GPS) markkinaehtoisen kehittämisen edistämiseksi;

13. Katsoo, että tutkimuksen puiteohjelmaan on sisällytettävä luku tuesta multimediasatelliittiteknologialle ja erityisesti kytkentöjen, tilastojen saatavuuden, ATM-teknologian, suurten satelliittiantennien rakentamisen ja maa-asemien standardoinnin osalta;

14. Katsoo, että komission olisi kilpailua edeltävää tutkimusta koskevien ohjelmien yhteydessä sisällytettävä mukaan ESA ja käytettävä sitä hankkeidensa hallinnoinnissa, yhdenmukaistamisessa ja yhteensovittamisessa sekä eurooppalaisen hengen luomiseksi yhteisiin hankkeisiin että päällekkäisyyksien välttämiseksi;

15. Katsoo, että komission on sisällytettävä KIE-maiden sekä Välimeren kolmansien maiden välisiin yhteistyöohjelmiin satelliittipalvelujen luominen kahden- ja monenvälisellä tasolla sellaisen tietoliikenteen ja liikenteen infrastruktuurien parantamiseksi, joista on yhteistä etua kehittämis-, koulutus- ja kulttuurivaihto-ohjelmien tukemiseksi;

16. Kehottaa puhemiestään välittämään tämän päätöslauselman komissiolle, neuvostolle, ETSIlle ja Euroopan avaruusjärjestölle.